Det er bare lige det sidste, der mangler. Lidt maling og lidt reling. - Det gav ikke mening, da vi gik i gang, siger Lars Kruse fra Hirtshals, som sammen med vennen Mads Bruun ikke vidste, hvor det ville ende, da de gik i gang med deres store projekt i vinteren 2020. Men om lidt har de en sauna - lavet af en gammel fiskekutter. - Vi synes selv, resultatet er blevet lækkert, fortæller de to venner. Unik Hirtshals-blå sauna De to venner har brugt cirka 200 timer på at bygge fiskekutteren om til en sauna, som er otte gange tre meter bred og vejer tre tons. Og resultatet er blevet ægte Hirtshals blå. - Der er kun et sted, du kan sidde i en fiskekutter, der er bygget om til en sauna - og det er i Hirtshals. Det er helt unikt det her, siger Mads Bruun. Men hvad er man for nogle, når man kaster sig ud i sådan et projekt? Mads Bruun er lærer på EUC, mens Lars Kruse er souschef i det lokale idrætscenter. Ved siden af arbejdet underviser de i stand up paddle og kitesurfing - og de bor begge i Hirtshals og elsker vandsport på Vesterhavet. Det eneste, der manglede, var en sauna. - Jeg kørte rundt en dag ude på havnen, og så så jeg den her kutter, og der kom det bare. Det kan vi lave en fed sauna ud af, siger Lars Kruse og kigger over på makkeren Mads. - Og så er det bare heldigt, at have en makker, der bare siger ja. Mads var med på den, med det samme. Ideen tændte en gnist Og nu er drømmen om en sauna-kutter gået i opfyldelse - selv om flere forsøgte at tale dem fra det. - Der var nogle, der sagde, at det skal I sgu lade være med. For økonomisk ville det ikke hænge sammen, og det er ikke en rigtig god forretningsmodel, siger Mads Bruun og pointerer, at de ikke lod sig rive med at de tvivlende kommentarer. - Det fik tændt min gnist lidt. Når man siger til mig, at der er noget, der ikke kan lykkes, og noget, der ikke giver god mening, så tror jeg bare, at min fakkel blusser op, og så får jeg bare endnu mere energi, siger Mads Bruun. Og nu mangler der ikke meget, før venneparet kan trække i badebukserne og fyre op for kutteren. - Resultatet er blevet for fedt, griner de begge. Faktisk har venneparret allerede købt en gammel kutter mere. De ved bare endnu ikke, hvad de skal bruge den til. Se indslaget om sauna-kutteren øverst i artiklen.

Referat:
Lars og Mads fra Hirtshals fik en idé, som ingen troede på. Nu har de bygget en gammel fiskekutter om til en sauna.